Moning.
Sampela manmeri ol i tingim olsem ol i ken i bosim Holi Spirit. Ol i tingim olsem ol i ken i tokim Holi Spirit na Em bai bihainim tok bilong ol na mekim samting i kamap olsem ol i tok. Ol i tingim olsem Holi Spirit i stap bilong ol. Yu gat wanem tingting? Aposel 1:12-26 i ken i stiaim tingting bilong yumi long dispela samting.
Pastaim (long Aposel 1:1-11) Luk em i stori long Holi Spirit bai kam. Na bihain (long Aposel 2:1-41) Luk em i stori long Holi Spirit i kam pinis. Orait na yumi lukim stori i stap long namel long dispela 2-pela stori na yumi skelim. Long dispela namel stori yumi ken i tingim olsem tok bilong Luk i go long narapela samting. Tasol nogat. Em i tok yet long samting bilong Holi Spirit. Lukim Aposel 1:12-26….
12Em olsem na ol aposel i lusim maunten Oliv na ol i go bek long Jerusalem. Maunten Oliv i stap klostu long Jerusalem olsem mak bilong wokabaut bilong de Sabat. 13Taim ol i kamap pinis long Jerusalem ol i go long antap rum ol i save stap long em. Nem bilong ol i olsem, Pita na Jon na Jems na Andru, na Filip na Tomas, na Bartomyu na Matyu, na Jems pikinini bilong Alfius, na Saimon bilong ol lain Selot, na Judas pikinini bilong Jems. 14Ol dispela man i wanbel i stap na ol i pas wantaim bilong mekim prea. Ol meri, na Maria mama bilong Jisas, na ol brata bilong Jisas, ol i stap wantaim ol na ol i wanbel na mekim prea wantaim.
15Long dispela taim Pita i sanap namel long ol brata na em i mekim tok. Ol i kamap olsem 120 manmeri. 16Na Pita i tok, “Ol brata, Tok bilong God i kamap tru. Long maus bilong Devit Holi Spirit i bin tokaut long Judas i stiaim ol man i kam arestim Jisas. 17Judas em i wanpela bilong mipela na em i bin mekim wok wantaim mipela.” 18Dispela man Judas i baim wanpela hap graun long mani bilong sin bilong em, na long dispela graun em i pundaun na bel bilong em i bruk na olgeta insait bilong em i kam aut. 19Na ol manmeri bilong Jerusalem, long tok ples bilong ol, ol i kolim dispela graun Akeldama, na minim bilong em i olsem, “Graun bilong Blut”. 20Na Pita i tok, “Long Buk Song i gat dispela kain tok i stap, “ ‘Ples bilong em i mas i stap nating, na wanpela man i no ken i sindaun long em.’ (Buk Song 69:25) Na dispela tok i stap tu, “ ‘Narapela man i mas kisim namba na wok bilong em.’ (Buk Song 109:8) 21“Em olsem na mipela mas makim wanpela man i bin raun wantaim mipela olgeta taim BIKPELA Jisas i go kam namel long mipela, 22long taim Jon i baptaisim ol manmeri i kam long taim Jisas i lusim mipela na i go antap long heven. Mipela mas makim em na em mas i stap witnis wantaim mipela.” 23Pita i tok pinis na ol i sanapim 2-pela man. Wanpela man em i Josep, na ol narapela nem bilong em i Barsabas na Jastus. Na narapela man ol i sanapim em i Matias. 24Na ol i mekim prea na ol i prea olsem, “BIKPELA, yu save pinis long bel bilong olgeta man, soim mipela wanem bilong dispela 2-pela man yu bin makim 25bilong kisim ples bilong Judas na mekim wok aposel. Long wanem, Judas i bin lusim dispela wok na i go kisim ples bilong em yet.” 26Na ol i mekim pasin bilong makim man na nem bilong Matias i kamap. Em olsem na Matias i kamap wanpela aposel wantaim ol narapela 11-pela aposel.
Holi Spirit Em i pawa bilong God yet.
Olgeta tok God i mekim long bipo i kamap olsem God i tok – olgeta tok God i mekim long bipo i kamap tru. Holi Spirit i bin kisim Tok bilong God i kam long Devit, na em i Holi Spirit i kamapim ol samting God i tokaut long en. Holi Spirit i save go kam bilong mekim olgeta tok bilong God i kamap olsem God i tok. Em olsem na, yumi ken i save olsem, Holi Spirit Em i pawa bilong God yet – long pawa (Holi Spirit) bilong God olgeta tok bilong God i save kamap olsem God i tok. (Lukim lain 16.)
Long dispela as tasol Judas i stiaim ol man i kam arestim Jisas. Long dispela as tasol Judas em i dai na ol i planim em olsem God i tok. Na Long dispela as tasol Matias i kisim ples bilong Judas olsem God i tok. Em i Holi Spirit i mekim olgeta samting i kamap olsem God i tok – Holi Spirit Em i pawa bilong God yet na Em i mekim olgeta samting i kamap olsem God i tok.
Long Aposel 16:6-7 Luk em i stori long Holi Spirit na i kolim Em “Spirit bilong Jisas”. Pol na Sailas na Timoti ol i laik go long provins Esia bilong witnisim Jisas, na Luk i tok olsem….
6…… Holi Spirit i tambuim ol long autim tok long provins Esia. 7 Na taim ol i kamap klostu long distrik Misia, ol i laik i go insait long provins Bitinia, tasol Spirit bilong Jisas i stopim ol.
Holi Spirit Em i Spirit bilong Jisas tu, na Em i pawa bilong Jisas tu bilong mekim olgeta samting bilong Jisas i kamap olsem Jisas i tok. Em olsem na Jisas i laik Pol na Sailas na Timoti i go long Masedonia bilong witnisim Em long dispela hap. Long wanem, God i bin givim Lidia wantaim femili bilong em long Jisas, na Jisas i dai long diwai kros bilong sevim ol. Olsem na Holi Spirit, Spirit bilong Jisas, i stiaim Pol na Sailas na Timoti i go long Masedonia, ples bilong Lidia, bai ol Lidia femili i harim na i kam na i stap wantaim aninit long bosim bilong Jisas na i stap femili bilong God (Aposel 16:9-16).
Holi Spirit Em i pawa bilong God na bilong Jisas, na dispela i minim olsem, wanpela samting i no inap stopim Jisas long singautim ol lain bilong Em i kam. Ol manmeri God i bin givim Jisas bilong sevim, ol i stap nabaut long olgeta 4-kona bilong dispela graun, na long strong (pawa) bilong Holi Spirit Jisas bai singautim na kisim ol i kam, na ol bai sindaun wantaim aninit long bosim bilong Jisas insait long femili bilong God.
Jisas bai mekim wok bilong Em long han bilong ol aposel, tasol ol aposel ol i mas save olsem, Jisas i no mekim wok bilong Em long strong bilong ol aposel. Nogat. Jisas bai mekim wok bilong Em long strong bilong Holi Spirit bilong Em. Holi Spirit Em i pawa bilong God na bilong Jisas – ol aposel ol i no pawa bilong Jisas bilong mekim olgeta tok bilong Jisas i kamap tru. Nogat. Long strong bilong Holi Spirit Jisas bai singautim ol lain bilong Em i kam na ol bai sindaun wantaim aninit long bosim bilong Em insait long femili bilong God.
Yumi no ken i tingim olsem yumi ken i mekim wok bilong Jisas long strong bilong yumi yet.
Yumi no ken i tingim olsem yumi ken i mekim wok bilong Jisas long strong bilong yumi yet. Nogat. Ol aposel ol i mas save, na yumi tu yumi mas save olsem, Jisas bai singautim na kisim ol lain manmeri bilong Em i kam long strong bilong Holi Spirit tasol. Holi Spirit Em i pawa bilong God – i no yumi.
Yumi no ken i tingim olsem Holi Spirit i stap bilong mekim wok bilong yumi.
Holi Spirit i save mekim wok bilong Jisas. Em i save harim tok bilong Jisas na i mekim tok bilong Jisas i kamap tru – Holi Spirit i wok long mekim tok bilong Jisas i kamap olsem Jisas i tok. Holi Spirit i no stap bilong harim tok bilong yumi na bilong mekim tok bilong yumi i kamap olsem yumi tok. Nogat. Holi Spirit bai harim tok bilong God tasol – Em bai harim tok bilong Jisas tasol.
Glenn.
Sapos yu laik save moa long dispela tok, orait yu lukim Aposel 1:12-26 long Autim Tok long pngbibleresources.org.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans tpi_Latn